Mynbestuur gekap oor vasgekeerde werkers | Maroela Media
Teen Vrydagoggend is al 952 mynwerkers wat by Sibanye-Stillwater se Beatrix-goudmyn in die Vrystaat vasgekeer was veilig na die oppervlak gebring. Die voorval het egter verdere druk op 'n bedryf geplaas wat reeds daarvan beskuldig word dat hy wins najaag ten koste van werkers se veiligheid – 'n beskuldiging wat ten sterkste ontken word.
Maroela Media het vroeër berig die werkers by die myn was sedert Donderdagoggend ondergronds vasgekeer weens 'n kragonderbreking wat veroorsaak is deur 'n hewige storm wat 'n kragtoring beskadig het op die lyn wat elektrisiteit verskaf aan myne in die Welkom-gebied.
Dit het daartoe gelei dat die hysbak in die myn nie gewerk het en kragopwekkers ook nie aan die gang kon kom nie. Die myn moes dus noodgedwonge kragopwekkers by die naburige Harmony Gold-myn leen totdat Eskom die kragtoevoer kon herstel.
Die 952 werkers wat gered is, het deel gevorm van 'n span van 1 400 werkers wat Woensdag nagskof by die myn gewerk het. Geen sterftes is aangemeld nie.
Sibanye-Stillwater het intussen gesê die mynwerkers wat gered is, sal deeglike mediese ondersoeke en berading ondergaan en die myn sal sy bedrywighede volgende week hervat. Die National Union of Metalworkers of South Africa (Numsa) het egter beswaar hierteen gemaak en daarop aangedring dat die myn gesluit bly totdat die werkers se veiligheid gewaarborg kan word.
Numsa het gesê die voorval is "die jongste bewys" dat die mynbedryf geensins daarna streef om veiligheidstoestande ondergronds te verbeter nie. "Hulle jaag wins na eerder as om op die welstand en veiligheid van werkers te fokus. Beatrix-myn moet gesluit bly hangende 'n volledige ondersoek," het die vakbond in 'n verklaring gesê.
Die parlement se portefeuljekomitee oor minerale hulpbronne is woedend dat die myn nie 'n voldoende gebeurlikheidsplan gereed gehad het in geval van 'n kragonderbreking nie.
"Hoewel ons kan verstaan dat die storm die verloop van die natuur is, glo die komitee dat 'n omgee-bestuur, wat die lewe van sy werkers hoog op prys stel, die moontlikheid van 'n kragonderbreking moes voorsien het," het die komitee in 'n verklaring gesê.
"Dit is uiters onaanvaarbaar dat 'n ondergrondse myn waar die bedrywighede onder die lig van 'n gloeilamp moet plaasvind sy versuim om werkers na die oppervlak te bring aan 'n kragonderbreking kan toeskryf. Dit is aanduidend van die bestuur se houding ten opsigte van veiligheid."
Die komitee het 'n beroep op die departement van minerale hulpbronne gedoen om "drastiese stappe teen sulke onverskilligheid te doen".
Die National Union of Mineworkers (NUM) het ook sy stem by die kritici gevoeg deur te sê 'n infrastruktuur-oudit moet by alle Suid-Afrikaanse myne gedoen word om ondergrondse ongelukke te voorkom.
Livhuwani Mmamburu, die NUM se nasionale woordvoerder, het Vrydagoggend buite die myn gesê die vakbond is baie bekommerd oor die toenemende veiligheidsvoorvalle by die land se myne. "Dit is vir ons 'n baie kommerwekkende situasie. As vakbond vra ons dat daar 'n infrastruktuur-oudit by alle Suid-Afrikaanse myne gedoen word om te bepaal of hulle voorbereid is om kragonderbrekingsvoorvalle te hanteer," het Mmamburu gesê.
"Daar is geen rede hoekom 'n myn soos Beatrix nie nooduitgange kan hê as die hysbakke nie werk nie. Die feit dat die kragopwekkers ook nie ingetree het nie, is kommerwekkend. Dit is hoekom ons vra vir 'n infrastruktuur-oudit sodat ons kan sien hoekom hierdie voorvalle gebeur."
Mmamburu het verwys na 'n voorval in 2007 by Harmony Gold se Kusadalethu-myn in Carletonville toe 3 500 mynwerkers ondergronds vasgekeer en gered is deur 'n nooduitgang. Hy het gesê die hele mynbedryf moet leer uit daardie voorval en die nodige voorsorg tref.
Hy het Sibanye-Stillwater gekritiseer omdat hulle glo nie die vasgekeerde mynwerkers se naasbestaandes van hulle lot en die reddingspoging ingelig het nie en het gesê die vakbond moes ingryp om die situasie te hanteer.
Van die mynwerkers se familielede het Vrydagoggend gesê die myn het "geen empatie" nie en het ook nie moeite gedoen om hulle in te lig oor die welstand van hulle geliefdes en die situasie ondergronds nie.
"Ons is baie bekommerd oor die gebrek aan kommunikasie van Sibanye. Daar is geen rede hoekom die maatskappy sulke inligting van die familie moes weerhou nie. Ons kan getuig dat Sibanye nie ons lede se naasbestaandes ingelig het nie. Ons moes baie oproepe van bekommerde familielede hanteer wat by ons wou weet wat aangaan," het Mmamburu gesê.
Intussen sal Mosebenzi Zwane, minister van minerale hulpbronne, na verwagting Vrydagmiddag die Beatrix-myn besoek waar daar aan hom 'n verslag oor die voorval gegee sal word.
Baie intresant dat Eskom nie geblameer word nie. Dit is baie gerieflik om die skuld oo die myn te pak.
Presies wat ek gese het by vorige berig maar is deur mede-lesers uitgehaal! Daar moet gebeurlikheidsplanne vir enige iets wees. Hoekom het die kragopwekkers nie gewerk nie? Dit is mense lewens wat op die spel geplaas word, baie dankbaar almal is veilig… Asb leer uit hierdie foute!
Annelize, ek sien jou punt en ek is ook bly daar was geen lewens verlies nie.
MAAR as mynwerkers staak vir R12500.00 per maand en aandring op hoë salaris verhogings en voordele, moet daai geld van iewers af kom, en gewoonlik is onderhoud die eerste ding wat daar onder lei, want sien, die myne mag nie personeel afdank nie. Verder het alle myne aandeelhouers wat baie geld in die myne belê het met die doel om wins te maak. As hulle nie winste kry nie, word die geld onttrek en dan vou die myn.
Ja, die kragopwekkers moes gewerk het, maar ek dink daar moet ook na ESKOM en hulle onderhoud gekyk word. Die myn alleen is nie hiervoor te blameer nie.
Corrienne · 1 jaar gelede
Ek hou Eskom en die myn beide ook deels verantwoordelijk Ooit het ek Eskom hoofkantoor besoek in Midrand, al wat die tegniese "hoogopgeleide" persone belang in stel is in hulle luukse motors en vrouens, rerig ek het myself vererg. Wat die myne betref die beste mynbou inspekteurs kon nie langer met "hulle" saamwerk nie, die inspekteurs was verneder en wasnie in staat die nuwe SA kultuur by aan te pas. Die mense werk nou op ander plekke of is in die buiteland.
As mynwerkers nie onmiddelik na 'n skof na die oppervlak gebring word nie, word die MYN BESTUUR verantwoordelik gehou. As 143 gestremde pasiënte na ongelisensiëerde NGO's oorgeplaas word en sterf…….dan word niemand verantwoordelik gehou nie, en almal wys vingers na mekaar, en mompel "ek't nie geweet nie"?? Die dubbel standaarde wat in hierdie donker Afrika landjie posgevat het, gaan sy ondergang beteken…
oky maak die myn toe,stuur cosatu om daar te gaan dans sodat nog n paar duisend mense hul werk verloor.
As dit my myn was en die vakbonde gaan so tekere sluit ek hom!Laat die vakbonde dan die werkers vorentoe onderhou.
Die donderweer sal aangekla moet word- stel ondersoek in.
Blameer transformasie vir die kragopwekkers wat nie werk nie. By die meeste groot instansies kan goed wat nie werk nie toegeskryf word aan onbevoegheid as gevolg van transformasie wat ten alle koste deurgevoer moes word om getalle reg te kry.